આ વખતની જન્માષ્ટમી નિમિત્તે એવા એક વિરલ સંન્યાસીની વાત કે જે જન્મે બ્રિટિશ હતા, શિક્ષણે પાઇલટ અને અંગ્રેજી સાહિત્યના જ્ઞાતા, તેમજ સંન્યસ્ત જીવન પૂર્વે, કર્મે તેઓ ભારતની લખનઉ યુનિવર્સિટીના અંગ્રેજી વિભાગના પ્રોફેસર હતા. તેમના સઘળા જીવનનો નિચોડ બે શબ્દમાં સમાવી લેવાય તેમ છે અને તે બે શબ્દ છે તેમનું પોતાનું દીક્ષા બાદનું નામ ‘કૃષ્ણપ્રેમ’. આવા સ્વનામધન્ય યોગી કૃષ્ણપ્રેમનું સ્મરણ આ પર્વ નિમિત્તે સાર્થક છે.